Sonos vil udvide i fire nye produktkategorier

Fans af Sonos-musiksystemet har noget at se frem til. Eller frygte, alt efter status på bankkontoen. De har nemlig ikke alene planer om at udsende premium-højttalerne Sonos Optimo næste år, de vil også lancere et produkt i en helt ny produktkategori. Den første af fire nye produktkategorier.

Det fortalte en overaskende åbenmundet CEO, Patrick Spence, under fremlæggelsen af Sonos seneste kvartalsregnskab.

“Selvom vi altid er forsigtige, når vi taler om vores produktkøreplan, investerer vi i produkter, der vil give os mulighed for at gå ind i fire nye kategorier, hvoraf vi forventer at annoncere en af dem i finansåret ’23,” sagde Spence ifølge The Verge.

Han kom ikke med hints om hvilke nye kategorier, firmaet vil entre. Men der har i årevis floreret rygter om et sæt hovedtelefoner med kombineret Bluetooth og wi-fi forbindelse. Wi-fi til at koble på multimrums-systemet indendørs og Bluetooth til brug på farten. En kombi, der blev introduceret med Sonos Roam.

Hovedtelefonerne blev spottet i en tysk patentansøgning i februar måned sidste år, men siden har der været stille omkring produktet. Sonos har også investeret i den skotske hovedtelefonproducent Origin North, ligesom de har overtaget selskabet T2 Software. Sidstnævne har Bluetooth som specialitet.

Men det er ikke alt. I april måned opkøbte Sonos hollandske Mayht, der har patent på ekstremt små højttalerenheder, der kan gøre højttalere op til ti gange mindre end i dag.

Sonos vil udvide i fire nye produktkategorier